23 ส.ค.61 - นายอภิสิทธิ์ เวชชาชีวะ หัวหน้าพรรคประชาธิปัตย์ กล่าวถึงการกำหนดวันเลือกตั้ง 24 ก.พ. 62 หรืออย่างช้า 5 พ.ค. 62 ว่า ถือว่าชัดในเบื้องต้น เพราะทราบอยู่แล้วว่าถ้าเดินตามกรอบของกฎหมาย คำนวณดูแล้วก็น่าจะประมาณระหว่างก.พ.-พ.ค. 62 ซึ่งก็ต้องว่าไปตามกระบวนการธรรมชาติ แต่สิ่งที่ไม่เป็นธรรมชาติอยู่ในขณะนี้ คือ การที่พรรคการเมืองไม่สามารถดำเนินการตามเงื่อนไขของกฎหมายต่างๆ เพื่อปูทางไปสู่การเลือกตั้งได้ ตัวอย่างเช่น ที่ผ่านมาพรรคการเมืองอย่างประชาธิปัตย์ หรือพรรคอื่นๆ และคณะกรรมการการเลือกตั้ง(กกต.) ต้องทำงานบนสมมติฐานว่า กฎหมายที่รัฐบาลผ่านสภานิติบัญญัติแห่งชาติ(สนช.) ออกมาว่าจะทำไพรมารีอย่างไร เขาก็เตรียมการทำอย่างนั้น แต่มาวันนี้การที่ยังไม่ปลดล็อก รัฐบาลและคสช.ก็กำลังจะคิดเอาเองว่าจะต้องแก้ไพรมารีอย่างไร แล้วไม่ได้บอกให้ใครรู้